Maatietopalvelu

Kyselyvastaus

**Asiakirjan tunnus:** KT856

**Päivämäärä**: 26.3.2024

**Julkisuus:** Julkinen

**Serbia / Sukupuolenkorjaushoito**

**Serbia / Gender-affirming treatment**

Kysymykset

1. Onko Serbiassa mahdollista saada hormonaalista feminisoivaa sukupuolenkorjaushoitoa? Onko Serbiassa mahdollista saada sukupuolenkorjaushoidollista sukuelinkirurgiaa?
2. Kuuluuko mahdollinen hoito Serbiassa julkisen terveydenhuollon piiriin? Onko hoito maksullista?

Questions

1. Is feminizing hormonal gender-affirming treatment available in Serbia? Are gender-affirming operations available in Serbia?
2. Are transgender treatment services included in public health care? Are services subject to a fee?

# Onko Serbiassa mahdollista saada hormonaalista feminisoivaa sukupuolenkorjaushoitoa? Onko Serbiassa mahdollista saada sukupuolenkorjaushoidollista sukuelinkirurgiaa?

Euroopan unionin turvapaikkaviraston (EUAA) terveydenhuoltoa koskevaa lähtömaatietoa tuottavan MedCOI-palvelun 5.3.2024 päivätyn selvityksen mukaan Serbiassa on saatavilla transsukupuolisille (F64.0) psykologin toteuttamaa avo- ja seurantahoitoa, psykiatrin toteuttamaa avo- ja seurantahoitoa, seksuaalisuuteen liittyvien ongelmien hoitoa psykologin toimesta (psykoterapia), endokrinologin (hormoneja tuottavien elinten sairauksia hoitava erikoislääkäri) toteuttamaa avo- ja seurantahoitoa, transsukupuolisuuden sukupuolenkorjaushoidollista kirurgiaa (surgery: specifically transgender operation incl pre- and after care) sekä plastiikkakirurgin toteuttamaa sairaala-, avo- ja seurantahoitoa.[[1]](#footnote-1)

MedCOI-selvityksen mukaan em. hoitoja on saatavilla pääkaupunki Belgradissa seuraavissa hoitolaitoksissa:

- Clinical Center of Serbia, (psykiatria, endokrinologia, kirurgia)

- Clinical and hospital center "Dr. Dragiša Mišović", (psykiatria)

- Gynecology and obstetrics clinic "Narodni Front", (kirurgia)

- Clinical and hospital center "Zvezdara", (kirurgia)

- University Children's Clinic, (kirurgia)

Selvityksen mukaan sukupuolenkorjausoperaatioita tehdään myös yksityisellä sektorilla Belgradissa.[[2]](#footnote-2)

Vastauksen laatimisessa ei ole pystytty selvittämään tarkemmin hormonaalisen lääkehoidon[[3]](#footnote-3) saatavuutta johtuen puuttuvista hormonilääkitystiedoista. Tässä kyselyvastauksessa feminisoivien hormonihoitojen saatavuutta Serbiassa on tarkasteltu ainoastaan yleisellä tasolla julkisissa lähteissä saatavilla olleiden tietojen perusteella.

ERA (LGBTI Equal Rights Association for Western Balkans and Turkey) -kansalaisjärjestön vuonna 2020 julkaisemassa raportissa esitettyjen tietojen mukaan Serbiassa sukupuolenkorjausprosessi alkaa psykiatrin tekemällä arvioinnilla, ja hormonihoidon aloittamiseksi tarvitaan psykiatrin suosituskirje sekä suostumus hoitavalta endokrinologilta.[[4]](#footnote-4) Yhdysvaltain ulkoministeriön (USDOS) ihmisoikeusraportissa on mainittu, että juridisen sukupuolen vaihtamisen edellytyksenä on vähintään vuoden kestänyt hormonihoito psykiatrin ja endokrinologin valvonnassa.[[5]](#footnote-5)

Julkisissa lähteissä on raportoitu rajoitteista joidenkin feminisoivien hormonilääkkeiden saatavuuden osalta Serbiassa.[[6]](#footnote-6) Esimerkiksi LGBTI-ryhmien oikeuksia tarkkailevien kansalaisjärjestöjen lokakuussa 2020 raportoimien tietojen mukaan maassa oli saatavilla vain rajallinen määrä erilaisia suun kautta sekä intradermaalisesti eli ihonsisäisinä pistoksina otettavia hormonivalmisteita, mutta raportin mukaan transsukupuolisten keskuudessa paljon käytettyjä injektiomuotoisia hormonivalmisteita ei ollut sisällytetty kansalliseen lääkerekisteriin, ja niitä pystyi hankkimaan vain joidenkin yksityisten apteekkien kautta ulkomailta tilattuina.[[7]](#footnote-7) BBC:n elokuussa 2021 päivätyn serbiankielisen artikkelin mukaan joitakin estrogeenitasoja lisääviä lääkevalmisteita ei oltu Serbiassa rekisteröity ja niitä oli käytännössä saatavilla vain pimeiltä markkinoilta.[[8]](#footnote-8)

# Kuuluuko mahdollinen hoito Serbiassa julkisen terveydenhuollon piiriin? Onko hoito maksullista?

MedCOI-vastauksen mukaan julkisen sektorin hoitoihin pääsemiseksi henkilön tulee toimittaa transsukupuolisuushoitoja käsittelevälle komitealle (Committee for the Treatment of Transgender Disorders by Republic Fund of Health Insurance) anomus sukupuolenkorjauksesta lääketieteellisten syiden perusteella. Komitea antaa potilaan toimittamien lääketieteellisten asiakirjojen perusteella asiantuntijalausunnon siitä, täyttyvätkö edellytykset potilaan sisällyttämisestä julkisen terveysvakuutuksen kattamiin hoitoihin.[[9]](#footnote-9)

UNDP:n vuoden 2017 raportissa todetaan, että vuodesta 2012 lähtien lääketieteellisesti perustelluissa tapauksissa julkinen terveysvakuutus on korvannut 65 prosenttia sukupuolenkorjaushoidoista, mutta transsukupuolisten hormonihoidot eivät sisälly terveysvakuutuksesta korvattavien hoitojen piiriin.[[10]](#footnote-10) Myös eri LGBTI-ihmisoikeusjärjestöjen lokakuussa 2020 päivätyssä raportissa esitettyjen tietojen mukaan Serbian terveysvakuutuslain (The Law on Health Insurance of the Republic of Serbia) 131 artiklan perusteella vähintään 65 prosenttia lääketieteellisistä syistä tehtyyn sukupuolenkorjaukseen liittyvistä hoidoista tulisi korvata terveysvakuutuksesta, mutta raportin mukaan korvaus ei sen julkaisuhetkellä koskenut hormonihoitoja.[[11]](#footnote-11)

## Lähteet

BBC / Maksimović, Sandra 30.7.2021. *Balkan, žene i transrodnost: Zbog čega se lekovi za podizanje nivoa estrogena ne izdaju na recept*. <https://www.bbc.com/serbian/lat/balkan-58020164> (käyty 26.3.2024).

Duodecim-lehti / Tinkanen, Helena & Das, Pia 2015. *Transsukupuolisten hormonihoidot*. 2015;131(4): 372-8. Saatavilla: <https://www.duodecimlehti.fi/duo12104> (käyty 26.3.2024).

ERA (LGBTI Equal Rights Association for Western Balkans and Turkey) 2020. *Research on the health needs of trans people in Serbia*. <https://lgbti-era.org/publications/research-on-the-health-needs-of-trans-people-in-serbia/> (käyty 26.3.2024).

ERA (LGBTI Equal Rights Association for Western Balkans and Turkey), LABRIS, XY Spectrum, Geten, Da Se Zna, The Group IZAĐI & YUCOM 7.10.2020. *Written Contribution on the position of LGBTI persons to the 3 rd CYCLE OF THE UNIVERSAL PERIODIC REVIEW of REPUBLIC OF SERBIA*. Saatavilla: <https://www.ohchr.org/sites/default/files/Documents/HRBodies/UPR/NGOsMidTermReports/ERA-3rd-Serbia.pdf> (käyty 26.3.2024).

EUAA MedCOI (European Union Agency for Asylum) / Local expert 5.3.2024. Availability of medical treatments, AVA 17927.

UNDP 28.12.2017. *Being LGBTI in Serbia Report*. <https://www.undp.org/serbia/publications/being-lgbti-serbia-report> (käyty 26.3.2024).

USDOS (US Department of State) 2023. *Serbia 2022 Human Rights Report*. <https://www.state.gov/wp-content/uploads/2023/03/415610_SERBIA-2022-HUMAN-RIGHTS-REPORT.pdf> (käyty 26.3.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. EUAA MedCOI / Local expert 5.3.2024. [↑](#footnote-ref-1)
2. EUAA MedCOI / Local expert 5.3.2024. [↑](#footnote-ref-2)
3. Lisätietoa erilaisista transsukupuolisten hormonihoidoista löytyy esimerkiksi Suomalainen Lääkäriseura Duodecimin verkkosivuilta. Duodecim-lehden artikkelin mukaan ”hormonilääkityksellä pyritään toivotun sukupuolen fysiologisiin hormonipitoisuuksiin”, ja ”käytetyt lääkkeet ja annokset suunnitellaan yksilöllisesti”. (Duodecim-lehti / Tinkanen, Helena & Das, Pia 2015.) [↑](#footnote-ref-3)
4. ERA 2020, s. 1. [↑](#footnote-ref-4)
5. USDOS 2023, s. 37. [↑](#footnote-ref-5)
6. ERA ym. 7.10.2020, s. 12; UNDP 28.12.2017, s. 9; BBC / Maksimović 30.7.2021. [↑](#footnote-ref-6)
7. ERA ym. 7.10.2020, s. 12. [↑](#footnote-ref-7)
8. BBC / Maksimović 30.7.2021. [↑](#footnote-ref-8)
9. EUAA MedCOI / Local expert 5.3.2024. [↑](#footnote-ref-9)
10. UNDP 28.12.2017, s. 9, 26. [↑](#footnote-ref-10)
11. ERA ym. 7.10.2020, s. 12. [↑](#footnote-ref-11)